Forslag til RÅDETS FORORDNING om indførelse af en ordning for identifikation og registrering af får og geder og om ændring af forordning (EØF) nr. 3508/92

(forelagt af Kommissionen)

BEGRUNDELSE

Ved Rådets direktiv 92/102/EØF indføres der en ordning for identifikation og registrering af kvæg, får, geder og svin.

Et af hovedmålene for dette direktiv er at spore dyr i veterinærøjemed, hvilket er af afgørende betydning for bekæmpelsen af smitsomme sygdomme. Det skal være muligt hurtigt og nemt at bestemme et dyrs eller en slagtekrops oprindelsessted og dyrets eller kroppens flytninger i hele EF. Formålet er at forhindre yderligere spredning af sygdomme.

Af hensyn til bekæmpelsen af smitsomme sygdomme og for hurtigt at kunne spore dyr i tilfælde af et udbrud af en smitsom sygdom er det nødvendigt, at brugsdyr er tilfredsstillende identificeret og registreret i henhold til samme krav i alle medlemsstaterne.

Erfaringerne og navnlig mund- og klovesygekrisen har vist, at gennemførelsen af dette direktiv ikke har været tilfredsstillende med hensyn til får og geder.

Det foreslås, at der indføres en forordning for identifikation og registrering af får og geder, som styrker bestemmelserne i det foreliggende direktiv, navnlig hvad angår indførelsen i de enkelte medlemsstater af en identifikationsordning, som sikrer, at dyrene bærer et identifikationsmærke, og alle flytninger registreres med henblik på sporing af dyr af hensyn til bekæmpelsen af sygdomme.

Kommissionen iværksatte i 1998 et storstilet projekt vedrørende elektronisk identifikation af dyr (IDEA), og den endelige rapport forelå den 30. april 2002. Projektet viste, at man kan opnå en betragtelig forbedring af identifikationsordningerne for får og geder ved at anvende elektroniske identifikatorer til disse dyr, under forudsætning af at en række betingelser vedrørende ledsageforanstaltninger er opfyldt.

Teknologien til elektronisk identifikation af får og geder er nu udviklet i et sådant omfang, at den kan anvendes. De gennemførelsesforanstaltninger, som er nødvendige for en hensigtsmæssig indførelse af ordningen for elektronisk identifikation på fællesskabsplan, er dog endnu ikke blevet udviklet på trods af, at den endelige rapport om IDEA-projektet indeholder henstillinger herom. For at tage hensyn til den fremtidige udvikling på dette område kan Kommissionen indføre bestemmelser om elektronisk identifikation på fællesskabsplan, når tiden er inde. Den foreslåede identifikations- og registreringsordning indeholder bestemmelser om øremærker og tilladelse til at bruge elektroniske identifikatorer til identifikation af de enkelte får og geder, der gør det muligt at identificere fødselsbedriften, samt om flytningsdokumenter, registre over dyrene på hver enkelt bedrift og et centralt register over bedrifterne. Desuden omfatter systemet oprettelse af en database, der i første fase kommer til at omfatte det centrale bedriftsregister og i anden fase alle flytninger af dyr.

For hurtigt og præcist at kunne spore får og geder må de være identificeret og være ledsaget af et flytningsdokument, hver gang de flyttes.

Dette forslag indebærer også en forbedring af informationsredskaberne for fårepolitikkens udformning og evaluering, og dette aspekt skal der også tages hensyn til.

2002/0297 (CNS)

Forslag til RÅDETS FORORDNING om indførelse af en ordning for identifikation og registrering af får og geder og om ændring af forordning (EØF) nr. 3508/92

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C , , s. .

under henvisning til udtalelse fra Europa-Parlamentet [2],

[2] EFT C , , s. .

under henvisning til udtalelse fra Det Europæiske Økonomiske og Sociale Udvalg [3],

[3] EFT C , , s. .

under henvisning til udtalelse fra Regionsudvalget [4], og

[4] EFT C , , s. .

ud fra følgende betragtninger:

(1) Ifølge artikel 3, stk. 1, litra c), i Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked [5], senest ændret ved direktiv 92/118/EØF [6], skal dyr, der skal indgå i samhandelen inden for EF, være identificeret i overensstemmelse med kravene i EF-bestemmelserne og være registreret på en sådan måde, at de kan spores tilbage til oprindelsesbedriften, -centret eller -organet eller den bedrift, det center eller det organ, som dyrene passerer igennem. Identifikations- og registreringsordningerne skal inden den 1. januar 1993 udvides til også at omfatte flytning af dyr inden for hver medlemsstats område.

[5] EFT L 224 af 18.8.1990, s. 29.

[6] EFT L 62 af 15.3.1993, s. 49.

(2) I artikel 14 i Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF [7], senest ændret ved direktiv 96/43/EF [8], er det fastsat, at den i artikel 3, stk. 1, litra c), i direktiv 90/425/EØF nævnte identifikation og registrering af sådanne dyr, undtagen slagtedyr og registrerede enhovede dyr, skal finde sted, efter at veterinærkontrollen er foretaget.

[7] EFT L 268 af 24.9.1991, s. 56.

[8] EFT L 16 af 22.1.1996, s. 3.

(3) Der er fastsat regler for identifikation og registrering af får og geder i Rådets direktiv 92/102/EØF af 27. november 1992 om identifikation og registrering af dyr [9], ændret ved akten vedrørende Østrigs, Finlands og Sveriges tiltrædelse. Når det gælder får og geder, har erfaringerne og navnlig mund- og klovesygekrisen vist, at gennemførelsen af direktiv 92/102/EØF ikke har været tilfredsstillende, og at der er behov for en forbedring. Det er derfor nødvendigt at fastsætte strengere og mere specifikke bestemmelser.

[9] EFT L 355 af 5.12.1992, s. 32.

(4) Kommissionen iværksatte i 1998 et storstilet projekt vedrørende elektronisk identifikation af dyr (IDEA), og dens endelige rapport forelå den 30. april 2002. Projektet viste, at man kan opnå en betragtelig forbedring af identifikationsordningerne for får og geder ved at anvende elektroniske identifikatorer til disse dyr, under forudsætning af at visse betingelser vedrørende ledsageforanstaltninger er opfyldt.

(5) Teknologien til elektronisk identifikation af får og geder er nu udviklet i et sådant omfang, at den kan anvendes. Indtil man har udviklet de gennemførelsesforanstaltninger, som er nødvendige for en hensigtsmæssig indførelse af ordningen for elektronisk identifikation på fællesskabsplan, bør en effektiv identifikations- og registreringsordning, som gør det muligt at tage hensyn til den fremtidige udvikling vedrørende gennemførelse af elektronisk identifikation på fællesskabsplan, åbne mulighed for identifikation af de enkelte dyr og dyrenes fødselsbedrift.

(6) For at tage hensyn til den fremtidige udvikling inden for elektronisk identifikation af får og geder og navnlig den erfaring, man har opnået ved gennemførelsen heraf, bør Kommissionen forelægge Rådet en rapport om muligheden for gennemførelse af ordningen for elektronisk identifikation på fællesskabsplan.

(7) Kommissionens Fælles Forskningscenter skal udarbejde udførlige tekniske retningslinjer, definitioner og procedurer vedrørende identifikatorers og læseenheders tekniske egenskaber, afprøvningsprocedurer, godkendelseskriterier og certificeringsordninger for godkendte prøvningslaboratorier, tilvejebringelse af hensigtsmæssige identifikatorer og læseenheder, anvendelsen af identifikatorerne, herunder læsning og lagring heraf, kodificering af identifikatorer, fælles ordliste, dataordbog og kommunikationsstandarder.

(8) For at gøre det muligt at spore flytninger af får og geder bør dyrene identificeres korrekt og være ledsaget af et flytningsdokument under enhver flytning.

(9) Brugerne af dyr bør til stadighed have ajourførte registre over dyrene på deres bedrift. Kravene til registret bør fastlægges på EF-plan.

(10) Der bør i hver enkelt medlemsstat indføres et centralt register, som omfatter en ajourført liste over alle bedrifter på en medlemsstats område, hvor der holdes dyr, som er omfattet af denne forordning, med angivelse af de holdte dyrs art og antal, bruger og produktionstype.

(11) For hurtigt og præcist at kunne spore dyr bør hver enkelt medlemsstat oprette en elektronisk database, hvori alle bedrifter på dens område og flytninger af dyrene registreres.

(12) Indholdet af identifikationsmærket, flytningsdokumentet, bedriftsregistret, det centrale bedriftsregister og databasen bør fastlægges på EF-plan.

(13) Personer, der beskæftiger sig med handel med dyr, bør føre registre over deres transaktioner, og myndighederne bør have adgang til disse registre efter anmodning herom.

(14) For at sikre korrekt anvendelse af forordningen er det nødvendigt at tilvejebringe en hurtig og effektiv udveksling af oplysninger om identifikationsmærker og dermed forbundne dokumenter mellem medlemsstaterne. Der er fastsat EF-bestemmelser herom ved Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne [10] og ved Rådets direktiv 89/608/EØF af 21. november 1989 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af de veterinære og zootekniske bestemmelser [11].

[10] EFT L 82 af 22.3.1997, s. 1.

[11] EFT L 351 af 2.12.1989, s. 34.

(15) Med henblik på at garantere pålideligheden af de ordninger, som forordningen indeholder bestemmelser om, er det nødvendigt, at medlemsstaterne gennemfører tilstrækkelige og effektive kontrolforanstaltninger, jf. dog Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser [12].

[12] EFT L 312 af 23.12.1995, s. 23.

(16) Med henblik på at tage hensyn til den ordning, som oprettes ved denne forordning, i forbindelse med tildelingen af visse former for støtte i henhold til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger [13], senest ændret ved forordning (EF) nr. 495/2001 [14], er det nødvendigt at ændre sidstnævnte forordning i overensstemmelse hermed.

[13] EFT L 355 af 5.12.1992, s. 1.

[14] EFT L 72 af 14.3.2001, s. 6.

(17) Da de for gennemførelsen af nærværende forordning nødvendige foranstaltninger er generelle foranstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [15], bør de vedtages efter forskriftsproceduren i artikel 5 i nævnte afgørelse -

[15] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

1. Medlemsstaterne indfører en ordning for identifikation og registrering af får og geder efter bestemmelserne i denne forordning.

De bestemmelser i direktiv 92/102/EØF, der specifikt vedrører får og geder, gælder ikke længere fra den dato, hvor disse dyr skal være identificeret i overensstemmelse med denne forordning.

2. Denne forordning finder anvendelse, medmindre andet fastsættes i EF-regler om udryddelse eller bekæmpelse af sygdomme, og uden at dette berører bestemmelserne i direktiv 91/496/EØF og forordning (EØF) nr. 3508/92.

Artikel 2

Definitioner i denne forordning:

a) dyr: får eller geder i henhold til artikel 2, stk. 1 og 2, i Rådets direktiv 91/68/EØF [16]

[16] EFT L 46 af 19.2.1991, s. 19.

b) bedrift: en landbrugsvirksomhed eller anden virksomhed på en medlemsstats område, hvor der permanent eller midlertidigt opdrættes eller holdes dyr - definitionen omfatter ikke transportmidler

c) bruger: enhver fysisk eller juridisk person, som er ansvarlig for dyr, også midlertidigt

d) myndigheder: den centrale myndighed eller de myndigheder i en medlemsstat, der er ansvarlige for at udføre veterinærkontrol og for at gennemføre denne forordning, eller, for så vidt angår kontrollen med præmier, de myndigheder, der er ansvarlige for at gennemføre forordning (EØF) nr. 3508/92.

Artikel 3

1. Ordningen for identifikation og registrering af dyr omfatter følgende punkter:

a) mærker til individuel identifikation af dyr

b) registre, der føres på hver enkelt bedrift og holdes ajour

c) flytningsdokumenter

d) et centralt register

e) en database.

2. Kommissionen og myndighederne i den pågældende medlemsstat skal have adgang til alle oplysninger, som er omfattet af denne forordning. Medlemsstaterne og Kommissionen træffer de nødvendige foranstaltninger for at sikre, at disse oplysninger er tilgængelige for alle interesserede parter, herunder forbrugerorganisationer, der er anerkendt af medlemsstaten, på betingelse af at der sikres den databeskyttelse og fortrolighed, som kræves i henhold til den nationale lovgivning.

Artikel 4

1. Alle dyr på en bedrift, som er født efter den 1. juli 2003, eller som efter den 1. juli 2003 skal indgå i samhandelen inden for EF, skal identificeres i henhold til bilagets afsnit A inden for en frist efter dyrets fødsel, som medlemsstaten fastsætter, og under alle omstændigheder inden dyret flyttes fra den bedrift, hvor det er født. Denne frist må ikke overstige en måned.

Medlemsstaterne kan dog uanset denne bestemmelse forlænge denne frist til seks måneder for dyr, der holdes i ekstensive driftssystemer og i det fri. De pågældende medlemsstater underretter Kommissionen, når der gøres brug af denne undtagelse. Gennemførelsesbestemmelserne kan om nødvendigt vedtages i henhold til proceduren i artikel 13, stk. 2.

2. Identifikationsmærkerne skal være i overensstemmelse med de krav, som er beskrevet i bilagets afsnit A.

3. Dyr, der er importeret fra et tredjeland efter den 1. juli 2003 og har undergået den kontrol, der er fastsat i direktiv 91/496/EØF, og som forbliver på EF's område, skal identificeres på bestemmelsesbedriften i henhold til bilagets afsnit A inden for en frist, som medlemsstaten fastsætter, dog senest 14 dage efter den ovennævnte kontrol, og under alle omstændigheder inden dyrene flyttes fra bedriften.

Den oprindelige identifikation, som tredjelandet har foretaget, registreres i det bedriftsregister, der omhandles i artikel 5, sammen med den identifikationskode, som dyret har fået tildelt af bestemmelsesmedlemsstaten.

Det er dog ikke nødvendigt at identificere dyrene, hvis de transporteres direkte fra grænsekontrolstedet til et slagteri, som ligger i den medlemsstat, hvor den kontrol, der nævnes i første afsnit, er foretaget, og dyrene slagtes senest 14 dage efter kontrollen.

4. Dyr fra en anden medlemsstat beholder deres oprindelige identifikationsmærker.

5. Identifikationsmærker må ikke fjernes eller udskiftes uden myndighedernes tilladelse. Hvis et mærke er blevet ulæseligt eller er gået tabt, anbringes et erstatningsmærke med den samme kode i henhold til denne artikel. Ud over koden og klart adskilt herfra kan erstatningsmærket omfatte et nummer, som angiver, hvilken version der er tale om.

6. Identifikationsmærkerne tildeles bedriften og fordeles og anbringes på dyrene på en måde, der fastlægges af myndighederne.

7. Medlemsstaterne giver hinanden og Kommissionen meddelelse om modellen til det identifikationsmærke og den identifikationsmetode, der anvendes på deres område.

Artikel 5

1. Alle brugere skal føre et register, som holdes ajour, i henhold til bilagets afsnit B.

2. Registret skal have et format, som er godkendt af myndighederne, skal føres manuelt eller på edb og skal til enhver tid være til rådighed på bedriften og kunne forelægges myndighederne efter anmodning herom i en minimumsperiode, som fastlægges af myndighederne, men som mindst skal være på tre år.

3. Brugerne skal efter anmodning herom for dyr, som de har ejet, holdt, transporteret, afsat eller slagtet i de sidste tre år, give myndighederne alle oplysninger om oprindelse, identifikation og, hvis det er relevant, bestemmelsessted.

4. Medlemsstaterne giver hinanden og Kommissionen meddelelse om modellen til det register, som anvendes på deres område.

Artikel 6

1. Fra den 1. juli 2003 skal et dyr, hver gang det flyttes, være ledsaget af et flytningsdokument, som er udstedt af myndighederne og udfyldt af brugeren i henhold til bilagets afsnit C.

2. Brugeren på bestemmelsesbedriften skal opbevare flytningsdokumentet i en minimumsperiode, der fastlægges af myndighederne, men som mindst skal være på tre år.

3. Medlemsstaterne giver hinanden og Kommissionen meddelelse om modellen til det flytningsdokument, der anvendes på deres område.

Artikel 7

Medlemsstaterne sørger for, at myndighederne fører et centralt register over alle bedrifter på deres område, hvor der holdes dyr.

Registret skal omfatte bedriftens identifikationskode, de holdte dyrs art og antal, bruger og produktionstype. Antallet af dyr skal føres ajour med regelmæssige mellemrum.

En bedrift skal være omfattet af registret, indtil der ikke har været holdt dyr på bedriften i tre på hinanden følgende år.

Artikel 8

Medlemsstaternes myndigheder opretter en database i henhold til bilagets afsnit D inden for de frister, der fastsat heri.

Artikel 9

1. Yderligere retningslinjer og procedurer for gennemførelsen af elektronisk identifikation skal vedtages efter den i artikel 13, stk. 2, omhandlede procedure.

2. De i stk. 1 omhandlede beslutninger skal vedtages, således at der den 1. juli 2006 er gennemført en almindelig elektronisk identifikation. Om nødvendigt skal Kommissionen senest den 31. december 2005 forelægge Rådet en rapport om de erfaringer, som man har opnået med hensyn til gennemførelsen af elektronisk identifikation, ledsaget af hensigtsmæssige forslag eventuelt om ændring af den dato, hvor den almindelige elektroniske identifikation bør være gennemført.

Artikel 10

Ændringer af bilagene og foranstaltninger, der er nødvendige for at gennemføre denne forordning, vedtages efter den procedure, der er nævnt i artikel 13, stk. 2. Disse foranstaltninger vedrører navnlig:

a) mindstekrav til den kontrol, der skal foretages

b) anvendelse af administrative sanktioner

c) overgangsbestemmelserne for ordningens indkøringsperiode.

Artikel 11

1. Medlemsstaterne udpeger den myndighed, der er ansvarlig for at sikre, at denne forordning overholdes. De underretter hinanden og Kommissionen om, hvem denne myndighed er.

2. Medlemsstaterne skal sikre, at de personer, som er ansvarlige for identifikation og registrering af dyrene, har fået instrukser og vejledning vedrørende de relevante bestemmelser i bilaget, og at der gennemføres kurser.

Artikel 12

1. Medlemsstaterne træffer alle nødvendige foranstaltninger for at sikre, at bestemmelserne i denne forordning overholdes. Denne kontrol foregriber ikke eventuel kontrol, som Kommissionen foretager i henhold til artikel 9 i forordning (EF, Euratom) nr. 2988/95.

2. Medlemsstaterne fastsætter regler vedrørende sanktioner, der skal anvendes i tilfælde af overtrædelse af denne forordning, og træffer de fornødne foranstaltninger til sikring af, at de overholdes. Sanktionerne skal være effektive, stå i forhold til overtrædelsens omfang og have en afskrækkende virkning.

3. Sagkyndige fra Kommissionen skal sammen med myndighederne:

a) kontrollere, at medlemsstaterne opfylder kravene i denne forordning

b) foretage kontrol på stedet for at sikre sig, at den kontrol, som stk. 1 indeholder bestemmelser om, udføres i henhold til denne forordning.

4. En medlemsstat, på hvis område der føres kontrol, yder Kommissionens sagkyndige den fornødne bistand ved udførelsen af deres opgaver.

Kontrolresultaterne drøftes med den kompetente myndighed i den pågældende medlemsstat inden udarbejdelsen og udsendelsen af en endelig rapport.

5. Når Kommissionen finder, at kontrolresultaterne gør det berettiget, tager den situationen op til behandling i Den Stående Komité for Fødevarekæden og Dyresundhed, der omhandles i artikel 13, stk. 1. Den kan træffe de nødvendige afgørelser efter den procedure, der er nævnt i artikel 13, stk. 2.

6. Kommissionen følger situationens udvikling. Den kan på baggrund heraf og efter den procedure, der er nævnt i artikel 12, stk. 2, ændre eller ophæve de afgørelser, der er nævnt i stk. 5.

7. Om nødvendigt vedtages der gennemførelsesbestemmelser til denne artikel efter den procedure, der er nævnt i artikel 13, stk. 2.

Artikel 13

1. Kommissionen bistås af Den Stående Komité for Fødevarekæden og Dyresundhed nedsat ved artikel 58 i Europa-Parlamentets og Rådets forordning (EF) nr. 178/2002 [17].

[17] EFT L 31 af 1.2.2002, s. 1.

2. Når der henvises til dette stykke, anvendes artikel 5 og 7 i afgørelse 1999/468/EF.

3. Det tidsrum, der nævnes i artikel 5, stk. 6, i afgørelse 1999/468/EF, fastsættes til tre måneder.

Artikel 14

Artikel 5 i forordning (EØF) nr. 3508/92 affattes således:

"Artikel 5

Den ordning for identifikation og registrering af dyr, der skal tages hensyn til i forbindelse med tildelingen af støtte i henhold til denne forordning, fastlægges i overensstemmelse med Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97* og Rådets forordning (EF) nr. .../2002 om indførelse af en ordning for identifikation og registrering af får og geder og om ændring af forordning (EØF) nr. 3508/92**."

* EFT L 204 af 11.8.2000, s. 1.

** EFT L [...] af [...], s. [...].

Artikel 15

Denne forordning træder i kraft på [...] dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG

A. Identifikationsmærke

1. Dyr identificeres ved hjælp af et af myndighederne godkendt øremærke, som anbringes i hvert øre. Medlemsstaterne kan tillade, at det andet øremærke erstattes med en elektronisk identifikator, som er godkendt af myndighederne og har de tekniske egenskaber anført under punkt 5. Fra den dato, der omhandles i artikel 9, stk. 2, skal det andet øremærke være erstattet af en elektronisk identifikator. Begge øremærkerne eller øremærket og den elektroniske identifikator, som er godkendt af myndighederne, skal være forsynet med den samme entydige identifikationskode, som gør det muligt at identificere hvert enkelt dyr og den bedrift, hvor det er født.

2. Øremærkerne skal anbringes således, at de nemt kan ses på afstand.

3. Øremærkerne og den elektroniske identifikator skal indeholde en kode, der gør det muligt at identificere mindst navnet på og koden eller logoet for myndighederne eller den centrale myndighed i den medlemsstat, som har tildelt øremærket og den elektroniske identifikator, og følgende tegn:

- De første tegn identificerer medlemsstaten, hvor den bedrift, hvor dyret først identificeres, er beliggende. Til dette formål anvendes landekoden [18] på to bogstaver eller tre cifre i overensstemmelse med ISO 3166.

[18] Østrig AT 040

- Tegnene efter landekoden skal være tal, og der må højst være 12 cifre.

Ud over oplysningerne i dette stykke kan medlemsstaternes myndigheder tillade, at der anvendes en stregkode.

4. Øremærkerne skal være fremstillet af fleksibelt plastmateriale, må ikke kunne forfalskes og skal være lette at læse i hele dyrets levetid, og de skal være udformet således, at de bliver siddende uden at påføre dyret lidelser. Øremærkerne må ikke kunne genbruges og skal bestå af to dele, en handel og en hundel, og de to dele må kun være forsynet med påskrifter i henhold til punkt 3, der ikke kan fjernes.

5. Den elektroniske identifikator skal have følgende tekniske egenskaber:

- Kun-læse passive transpondere med HDX- eller FDX-B-teknologi, som er i overensstemmelse med ISO-standard 11785.

- De elektroniske identifikatorer skal være læselige med aflæsningsudstyr, som er i overensstemmelse med ISO-standard 11785 og i stand til at læse HDX og FDX-B-transpondere.

- Bærbart aflæsningsudstyr skal kunne anvendes på mindst 12 centimeters afstand, hvis der er tale om øremærker, og mindst 20 centimeters afstand, hvis der er tale om bolustypen, og stationært aflæsningsudstyr skal kunne anvendes på mindst 50 centimeters afstand, både når der er tale om øremærker og bolustypen.

6. Myndighederne kan dog tillade følgende identifikationsmetode for dyr, som skal slagtes, inden de er seks måneder gamle:

- Dyrene identificeres ved hjælp af et af myndighederne godkendt øremærke, som anbringes i hvert øre. Begge øremærker skal bære samme påskrift.

- Øremærkerne skal være fremstillet af fleksibelt plastmateriale, må ikke kunne forfalskes, skal være lette at læse, og de skal være udformet således, at de bliver siddende i hele dyrets levetid uden at påføre dyret lidelser. Øremærkerne må ikke kunne genbruges og kun være forsynet med påskrifter, som ikke kan fjernes.

- Øremærkerne skal mindst omfatte landekoden på to bogstaver, fødselsbedriftens identifikationskode og fødselsmåneden.

De medlemsstater, som anvender denne metode, skal underrette Kommissionen og medlemsstaterne herom inden for rammerne af den komité, der nævnes i artikel 13, stk. 1.

Hvis dyr, som er identificeret i henhold til dette punkt, beholdes til de er over seks måneder gamle eller er bestemt til handel inden for Fællesskabet eller udførsel til tredjelande, skal de identificeres i henhold til punkt 1 til 4.

B. Bedriftsregister

Registret skal mindst indeholde følgende oplysninger:

1. Hvad angår bedriften, skal registret indeholde oplysninger om:

- bedriftens identifikationskode

- bedriftens adresse og de geografiske koordinater eller tilsvarende geografisk bestemmelse af bedriften

- produktionstype

- brugerens navn og adresse

- ajourførte oplysninger om antallet af dyr.

2. For hvert enkelt dyr ajourførte oplysninger om:

- dyrets identifikationskode

- fødselsmåned og år

- køn

- race og genotype, hvis oplysningerne foreligger

- bestemmelsesbedriftens identifikationskode eller, hvis dyrene flyttes til et slagteri, slagteriets identifikationskode

- den dato, hvor dyret døde på bedriften

- erstatning af øremærker og elektroniske identifikatorer

- for dyr, der er flyttet fra bedriften, identifikationskoden for den bedrift, hvortil dyrene er blevet overført, tilligemed afsendelsesdatoen

- for dyr, der er ankommet til bedriften, identifikationskoden for den bedrift, hvorfra dyrene er blevet overført, tilligemed ankomstdatoen.

For dyr, som er identificeret i henhold til punkt 6 i afsnit A, skal der dog anføres de oplysninger, som punkt 2 i dette afsnit indeholder bestemmelser om, for hvert enkelt parti dyr, som har den samme identifikation, herunder antallet af dyr.

3. Navnet på den repræsentant for myndighederne, der har kontrolleret registret, dennes underskrift og kontroldatoen.

C. Flytningsdokument

1. Flytningsdokumentet, der er udstedt af myndighederne, skal mindst indeholde følgende:

- navnet på den udstedende myndighed

- datoen for flytningsdokumentets udstedelse

- bedriftens identifikationskode

- brugerens navn og adresse.

2. Ud over de oplysninger, der er nævnt i punkt 1, skal flytningsdokumentet mindst indeholde følgende felter, der udfyldes af brugeren for dyr, som skal flyttes fra bedriften:

a) For hvert dyr:

- identifikationskode

- fødselsmåned og år

- køn

- race og genotype, hvis oplysningerne foreligger

- bestemmelsesbedriftens identifikationskode eller, hvis dyrene flyttes til et slagteri, slagteriets identifikationskode

- afsendelsesdato

- data om transportmidlerne og transportvirksomheden.

b) Brugerens underskrift

For dyr, som er identificeret i henhold til punkt 6 i afsnit A, skal flytningsdokumentet dog mindst indeholde følgende felter, der udfyldes af brugeren for dyr, som skal flyttes fra bedriften:

a) For hvert parti dyr:

- fødselsbedriftens identifikationskode

- fødselsmåneden

- antal dyr

- bestemmelsesbedriftens identifikationskode eller, hvis dyrene flyttes til et slagteri, slagteriets identifikationskode

- afsendelsesdato

- data om transportmidlerne og transportvirksomheden.

b) Brugerens underskrift.

D. Database

1. Fra den 1. juli 2004 skal databasen mindst indeholde følgende oplysninger om hver enkelt bedrift:

- landekoden og en identifikationskode bestående af ikke over 12 tegn ud over landekoden

- bedriftens adresse

- de geografiske koordinater eller tilsvarende geografisk bestemmelse af bedriften

- brugerens navn og adresse

- dyreart

- produktionstype

- antal dyr

- et datafelt, hvor myndighederne kan indsætte sundhedsoplysninger, f.eks. restriktioner på flytninger, status eller andre relevante oplysninger i forbindelse med EF-programmer eller nationale programmer

- et datafelt, der registrerer oplysninger om bedriftens præmier og/eller politik og andre oplysninger.

2. Fra den 1. juli 2005 skal hver enkelt flytning af dyr indlæses i databasen. Indlæsningen skal mindst omfatte følgende oplysninger:

- antal dyr, der flyttes

- afsendelsesbedriftens identifikationskode

- afsendelsesdato

- modtagelsesbedriftens identifikationskode

- ankomstdato.